Στη φυλακή θα οδηγηθεί η 19χρονη, η οποία κατηγορείται για ανθρωποκτονία κατά συναυτουργία με την 54χρονη μητέρα της αδικήματα που αφορούν στη δολοφονία του βρέφους που βρέθηκε προ μηνών σε κάδο απορριμάτων στην Πετρούπολη.

Το Συμβούλιο Πλημμελειοδικών Αθηνών έλυσε τη διαφωνία που είχε ανακύψει μετά την απολογία της κοπέλας και ομόφωνα οι δικαστές αποφάσισαν ότι πρέπει να κριθεί προφυλακιστέα.

Υπενθυμίζεται ότι στη φυλακή βρίσκεται ήδη και η μητέρα της μετά τη δική της απολογία νε σύμφωνη γνώμη ανακριτή και εισαγγελέα.

Σύμφωνα με την ιατροδικαστική έκθεση, το βρέφος είχε στραγγαλιστεί.

Τι είχε υποστηρίξει η 19χρονη

Ερωτηθείσα από τους αστυνομικούς στην προανακριτική διαδικασία, η 19χρονη υποστήριξε ότι γέννησε μόνη της στην μπανιέρα του σπιτιού της και στη συνέχεια πέρασε ένα κορδόνι στον λαιμό του βρέφους, με πρόθεση, όπως ανέφερε, όχι να το σκοτώσει, αλλά να σταματήσει να κλαίει.

Επίσης, ανέφερε ότι φώναξε τη μητέρα της αφού σκότωσε το βρέφος και η τελευταία ήταν εκείνη που το έβαλε σε πλαστική σακούλα και το πέταξε στα σκουπίδια.

Ισχυρίστηκε, δε, ότι η ίδια δεν είχε αντιληφθεί ότι ήταν έγκυος μέχρι τον έβδομο μήνα της κύησης, ενώ η μητέρα της δεν το γνώριζε.